ÜLDKOHTU OTSUS (apellatsioonikoda)

15. november 2011

Kohtuasi T-58/11 P

Michel Nolin

versus

Euroopa Komisjon

Apellatsioonkaebus – Avalik teenistus – Ametnikud – Edutamine – Teenete- ja eelispunktide kustutamine pärast edutamist personalieeskirjade artikli 29 alusel – Õiguslik alus – Akti koostaja pädevus – Diskrimineerimiskeelu põhimõte

Ese: Apellatsioonkaebus Euroopa Liidu Avaliku Teenistuse Kohtu (kolmas koda) 1. detsembri 2010. aasta otsuse peale kohtuasjas F-82/09: Nolin vs. komisjon (kohtulahendite kogumikus veel avaldamata) nimetatud kohtuotsuse tühistamiseks.

Otsus: Jätta apellatsioonkaebus rahuldamata. Jätta Michel Nolini kohtukulud tema enda kanda ning mõista temalt välja komisjoni poolt käesolevas kohtuastmes kantud kohtukulud.

Kokkuvõte

1. Ametnikud – Edutamine – Menetlus – Teenete- ja eelispunktid – Edutamiskünnisele vastav arv – Edutatud ametniku kogutud punktide kogusummast mahaarvamine

(Personalieeskirjad, artiklid 29 ja 45)

2. Ametnikud – Ametisse nimetav asutus – Pädevus – Teostamine – Asjade jaotamine – Erandid – Edasivolitamine – Lubatavus – Tingimused

(Personalieeskirjad, artikkel 2)

1. Personalieeskirjade artikli 29 lõike 1 punkti a alapunktis iii mainitud edutamise mõistet tuleb tõlgendada vastavalt selle määratlusele personalieeskirjade artiklis 45 ning seega peab see olema vastavuses selle alusel võetud rakendussätetega. Personalieeskirjade artikli 29 lõike 1 punkti a alusel edutamise kandidaatide hindamine peab toimuma vastavalt personalieeskirjade artikli 45 sätetele, mis tingimata hõlmab komisjoni 2004. aastal vastu võetud personalieeskirjade artikli 45 üldiste rakendussätete artikli 2 lõiget 3, mis näeb sõnaselgelt ette, et pärast edutamist tuleb edutamiskünnisele vastav arv punkte edutatud ametniku kogutud punktide kogusummast maha arvata.

Kui see oleks teisiti, siis võiksid personalieeskirjade artikli 29 alusel edutatud ametnikud kasutada uue edutamise jaoks suurt arvu teenete- ja eelispunkte, mis nad on kogunud madalamal palgaastmel, mis oleks vastuolus personalieeskirjade artikliga 45, mille kohaselt edutamiseks võrreldakse ametniku teeneid samal palgaastmel olevate kolleegide teenetega. Lisaks oleks nendel ametnikel suurem võimalus kui nende kolleegidel, keda edutati ainult personalieeskirjade artikli 45 alusel, kiiresti uuesti edutamiseks, mis oleks vastuolus võrdse kohtlemise põhimõttega, mis on Euroopa Liidu õiguse üldpõhimõte, mida käsitlevad Euroopa Liidu põhiõiguste harta artiklid 20 ja 21.

(vt punktid 36 ja 37)

Viited:

Euroopa Kohus: 14. september 2010, kohtuasi C-550/07 P: Akzo Nobel Chemicals ja Akcros Chemicals vs. komisjon jt (EKL 2010, lk I-8301, punkt 54).

Üldkohus: 26. oktoober 1993, kohtuasi T-22/92: Weissenfels vs. parlament (EKL 1993, lk II-1095, punkt 66); 30. september 2003, kohtuasi T-302/02: Kenny vs. Euroopa Kohus (EKL AT 2003, lk I-A-235 ja II-1137, punkt 56).

2. Volituste edasivolitamine või ametisse nimetavale asutusele personalieeskirjadega antud volituste jaotamise kriteeriumidest kõrvalekaldumine toob kaasa administratsiooni akti tühisuse ainult siis, kui selline volituste edasivolitamine või kõrvalekaldumine kahjustab personalieeskirjadega ametnikele antud tagatisi või hea halduse põhimõtet personalihalduse valdkonnas. Komisjoni poolt personalieeskirjade artikli 2 kohaselt võetud otsus eeldab komisjoni talituste vahel asjade jaotamist, mitte aga ranget jaotamist, mille järgimata jätmine tooks kaasa kindlaksmääratud raamistikust väljaspool antud aktide kehtetuks tunnistamise.

(vt punkt 49)

Viited: Üldkohus, 15. september 1998, kohtuasi T-23/96: De Persio vs. komisjon (EKL AT 1998, lk I-A-483 ja II-1413, punkt 111); 5. oktoober 2009, liidetud kohtuasjad T-40/07 P ja T-62/07 P: de Brito Sequeira Carvalho ja komisjon vs. komisjon ja de Brito Segueira Carvalho (EKL AT 2009, lk I-B-1-89 ja II-B-1-551, punkt 155).